El preu dels pisos de lloguer ja supera el màxim d'abans de la punxada de la bombolla, de l'any 2008. Clarament a Barcelona, i també a l'àrea metropolitana. També al Vallès Occidental i l'Oriental, i també al Garraf, el Maresme o el Gironès.

Segons les dades oficials de la Generalitat que recull els contractes signats-, els preus van tornar a pujar durant l'any 2018, i en algunes comarques ja encadenen cinc anys consecutius a l'alça. També és cert que els preus en algunes comarques s'han estancat, com al Solsonès, Terra Alta, Pla d'Urgell o la Cerdanya.

Interactiu relacionat: Expulsats de Barcelona, lloguers pels núvols

Increments per damunt del 7%

A Barcelona, un pis de lloguer costa, de mitjana, 929 euros mensuals, gairebé un 6% més que el 2017. El districte més car és Sarrià-Sant Gervasi, on el preu supera els 1.260 euros; en aquest cas, el preu va pujar un 3,3% durant l'any passat. Nou Barris és el districte de Barcelona amb el preu més baix, 674 euros mensuals, però també és cert que allà el preu es va disparar un 7,8%, per damunt de la mitjana de la ciutat.

Fora de Barcelona, destaquen els increments a ciutats com Manresa (+9%) o Blanes (+9,4%), i també a Tarragona (+7,76%), Lleida (6,17%) o bé Girona (6,54%). De fet, és difícil trobar poblacions de més de 10.000 habitants on els preus s'hagin estancat o baixin. És el cas, per exemple, de Mollerussa (+0,44%), Montgat (-0,20%) o Tortosa (+2,5%).

Les poblacions més cares

La població més cara de Catalunya per llogar-hi un pis és Sant Vicenç de Montalt, on el preu mitjà és de 1.250 euros. De fet, aquest sostre dels 1.000 euros mensuals se supera, de mitjana, a cinc llocs més: Cabrils (1.178 euros), Sant Cugat del Vallès (1.149 euros), Teià (1.117euros), on els preus s'han disparat un 30%, i també Alella (1.071 euros) i Sant Just Desvern (1.058 euros). Per calcular la mitjana, l'estadística només té en compte les poblacions on s'hi ha registrat almenys cinc contractes de lloguer al llarg del 2018. Seguint aquest criteri, les poblacions més barates són: Castelló de Farfanya (229 euros), Corbera d'Ebre (231 euros), Coll de Nargó (241 euros), Oliana (250 euros) i Ulldecona (251 euros).